**L’Ajuntament concedeix més de 180.000 euros en ajuts per a empreses que contracten persones a l’atur i per a projectes emprenedors**

**L’Ajuntament ha atorgat 88.500 euros en ajuts per a 26 empreses del Prat que han contractat un total de 27 persones que estaven a l’atur.**

**També s’han destinat 91.660 euros a subvencionar projectes emprenedors. S’han concedit els ajuts a 27 persones, per posar en marxa un negoci al Prat, en el marc del programa municipal El Prat Emprèn.**

L’Ajuntament del Prat ha aprovat concedir 180.160 euros en ajuts que es destinaran tant a subvencionar empreses que contracten persones a l’atur com a projectes emprenedors. Aquests ajuts, per donar suport al teixit econòmic local, que també s’ha vist afectat per l’impacte socieconòmic de la pandèmia, es van aprovar a finals del passat mes de juliol.

D’una banda, l’Ajuntament ha atorgat subvencions a 26 empreses per a la contractació de persones a l’atur per un valor total de 88.500 euros. En cadascuna d’aquestes empreses, es contracta una persona que estava a l’atur, excepte en una d’elles, que donarà dos llocs de treball. Així, en total, el nombre de persones contractades és de 27.

D’altra, l’Ajuntament ha concedit ajuts a 27 persones emprenedores que han tingut la iniciativa d’impulsar un negoci a la ciutat, malgrat les dificultats del context econòmic actual. Concretament, s’ha atorgat un total de 91.660,30 euros a finançar aquests projectes, en el marc del programa municipal El Prat Emprèn.

Tant els projectes d’emprenedoria com les empreses beneficiàries dels ajuts per a la contractació de persones a l’atur s’havien presentat prèviament a les dues convocatòries de subvencions realitzades per l’Ajuntament amb una i altra finalitat. El procés de presentació de sol·licituds i la seva valoració s’ha dut a terme durant el primer semestre de 2021 en ambdós casos, abans de la seva aprovació per part de la Junta de Govern Local a finals de juliol.

Aquests ajuts són especialment importants en l’actual context de reconstrucció en què, ara més que mai, l’Ajuntament del Prat vol fomentar la reactivació econòmica de la ciutat.